Talous- ja sosiaalikomitean lausunto aiheesta "Ehdotus neuvoston päätökseksi yhteisen liikennepolitiikan kehittämisestä ja toteuttamisesta"



Virallinen lehti nro C 133 , 28/04/1997 s. 0010



Talous- ja sosiaalikomitean lausunto aiheesta "Ehdotus neuvoston päätökseksi yhteisen liikennepolitiikan kehittämisestä ja toteuttamisesta" (97/C 133/05) Neuvosto päätti 14. helmikuuta 1997 EY:n perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut liikenne- ja tietoliikennejaosto antoi lausuntonsa 12. helmikuuta 1997. Esittelijänä oli Josy Konz. Talous- ja sosiaalikomitea hyväksyi 343. täysistunnossaan (helmikuun 26. päivän kokouksessa) seuraavan lausunnon. Äänestyksessä annettiin 94 ääntä puolesta, 1 ääni vastaan, ja 2 pidättyi äänestämästä. 1. Johdanto 1.1. Koska alamomentille B2 704 asetettu viiden miljoonan ecun kynnys on vuodesta 1993 lähtien säännöllisesti ylittynyt, komissio haluaisi, kuten se 6. heinäkuuta 1994 antamassaan tiedonannossa SEK (94) 1106 neuvostolle ja parlamentille ehdotti, luoda alamomentille vihdoin oikeusperustan. 1.1.1. Tämän alamomentin myötä komissio saisi varat, joilla se voisi osaltaan rahoittaa tiedonannossaan "Yhteisen liikennepolitiikan tuleva kehitys" (COM(92) 494 final) hahmottelemaansa yhteisön strategiaa kaikkien henkilöiden ja tavaroiden vapaan liikkuvuuden kestäväksi ja turvalliseksi kehittämiseksi. 1.1.2. Euroopan parlamentti, talous- ja sosiaalikomitea sekä myös neuvosto ovat suhtautuneet myönteisesti hahmotelman pääkohtiin. 1.2. Komissio haluaisi samalla, että alamomentti B2-702 "liikenneturvallisuus" tarkastettaisiin, koska sen ja edellämainitun alamomentin B2-704 määrärahojen jakamissäännöt ovat hyvin samankaltaisia. 1.3. Suurin osa näiden kahden budjettikohdan perusteella maksetuista kuluista on käytetty pisteittäisiin toimiin, joilla valmistellaan komission lainsäädäntöehdotusta tai jotka ovat tarpeen komission perustamissopimusten noudattamisen valvontaan liittyvän tehtävän täyttämiseksi. 1.3.1. Lisäksi komissio joutuu yhteisön liikennelainsäädännön soveltamiseksi kiinnittämään usein erityistä huomiota yksittäisiin näkökohtiin. Näitä erillistoimia ei voi pitää erityistä oikeusperustaa vaativina merkittävinä toimina. Sama koskee myös kokeiluhankkeita. 1.4. Käsiteltävä komission ehdotus neuvoston päätökseksi koskee kuitenkin niitä merkittäviä toimia, jotka komissio haluaisi toteuttaa yhteisen liikennepolitiikan harjoittamiseksi ja kehittämiseksi sekä liikenneturvallisuuden edistämiseksi. 1.4.1. Komission ehdotus koskee ainoastaan osaa budjettiviranomaisten kumpaakin budjettikohtaa varten vuosittain myöntämistä varoista. 1.4.2. Komission määrittelemät toimet koskevat pääosiltaan tarkasti määriteltyjä, mutta hyvin erilaisia toimia, joita usein hoitavat kolmannet, monesti kansainväliset julkiset ja/tai yksityiset järjestöt ja joiden tarkoituksena on antaa tärkeä panos yhteisön liikennealalle asettamien tavoitteiden toteuttamiseen tai tunnetuksitekemiseen. 1.4.3. Edellämainitut toimet rahoitetaan yleensä ennalta sovitulla, enintään puolet hankkeen kokonaiskuluista kattavalla tuella. 1.4.4. Muita toimia voi toteuttaa suoraan ainoastaan komissio. 2. Yleistä 2.1. Talous- ja sosiaalikomitea on komission kanssa samaa mieltä siitä, että yhteisön talousarviossa tarvitaan oikeusperusta yhteiselle liikennepolitiikalle ja etenkin budjettikohdille B2-704 "kestävän yhteisen liikennepolitiikan perustaminen ja kehittäminen" sekä B2-702 "liikenneturvallisuus". 2.2. Edellämainittujen budjettikohtien varoja on tähän asti käytetty tukitoimiin ilman neuvoston hyväksymää oikeusperustaa. Talous- ja sosiaalikomitean mielestä käsiteltävän hallintotoimen tulisi kiirehtiä komissiota käyttämään parlamentin myöntämiä varoja entistä tehokkaammin ja tarkemmin niin, että tavara- ja henkilöliikenteen ongelmat voidaan ratkaista mahdollisimman nopeasti (). 2.3. Talous- ja sosiaalikomitean arvion mukaan käsiteltävän ehdotuksen 2 ja 3 artiklassa esitettyjen toimien toteuttamisen mahdollistamiseksi on välttämätöntä, että komissiolla on käytettävissään tarvittavat varat ja oikeusperusta. On myös yleisen edun mukaista, että komissio ottaa huomioon arvovaltaisia näkökantoja teettämällä tutkimuksia ja analyysejä riippumattomilla asiantuntijoilla. 2.4. Lopuksi talous- ja sosiaalikomitea toteaa tyytyväisyytensä 4 artiklan sitovaan määräykseen, jonka mukaan suoritetut maksut on tarkastettava aina perusteellisesti ennen viimeisen erän maksamista. Samalla on otettava huomioon sopimusvelvoitteet, joihin tuensaaja on sitoutunut, sekä taloudellisen varainhoidon periaatteet. 3. Lopuksi Talous- ja sosiaalikomitea odottaa kiinnostuneena komission ensimmäistä vuonna 2001 julkaistavaa kertomusta määrärahojen käytöstä ja siitä, kuinka ne ovat edistäneet yhteisön päämäärien saavuttamista (komission ehdotuksen 6 artikla). Bryssel, 26. helmikuuta 1997. Talous- ja sosiaalikomitean puheenjohtaja Tom JENKINS () Ks. TSK:n lausunnot aiheista: "Vihreä kirja: kohti oikeudenmukaista ja tehokasta liikenteen hinnoittelua" (EYVL N:o C 56, 24.2.1997, s. 31); "Vihreä kirja liikenteen vaikutuksesta ympäristöön" (EYVL N:o C 313, 30.11.1992, s. 18); "Yhdistelmäliikenteen telemaattiset järjestelmät eurooppalaisessa yhteydessä" (EYVL N:o C 66, 3.3.1997, s. 27); "Vihreä kirja: kansalaisten verkko" (EYVL N:o C 212, 27.7.1996, s. 77); "Euroopan laajuiset liikenneverkot" (EYVL N:o C 397, 31.12.1994, s. 23); "Eurooppalaisen TGV-verkon yhteentoimivuus" (EYVL N:o C 397, 31.12.1994, s. 23).